
Európsky parlament,
–	so zreteľom na Dohodu o stabilizácii a pridružení medzi Európskymi spoločenstvami a ich členskými štátmi na jednej strane a Srbskou republikou na strane druhej[footnoteRef:1], ktorá nadobudla platnosť 1. septembra 2013, [1:  	Ú. v. EÚ L 278, 18.10.2013, s. 16, ELI: http://data.europa.eu/eli/agree_internation/2013/490/oj.] 

–	so zreteľom na žiadosť Srbska o členstvo v Európskej únii z 19. decembra 2009,
–	so zreteľom na stanovisko Komisie z 12. októbra 2011 k žiadosti Srbska o členstvo v Európskej únii (COM(2011)0668), na rozhodnutie Európskej rady z 1. marca 2012 udeliť Srbsku štatút kandidátskej krajiny a na rozhodnutie Európskej rady z 28. júna 2013 o začatí prístupových rokovaní EÚ so Srbskom,
–	so zreteľom na Bruselskú dohodu z 27. februára 2023 a Ochridskú dohodu z 18. marca 2023 a na ich prílohu o vykonávaní,
–	so zreteľom na nariadenie Európskeho parlamentu a Rady (EÚ) 2021/1529 z 15. septembra 2021, ktorým sa zriaďuje nástroj predvstupovej pomoci (IPA III)[footnoteRef:2], [2:  	Ú. v. EÚ L 330, 20.9.2021, s. 1, ELI: http://data.europa.eu/eli/reg/2021/1529/oj.] 

–	so zreteľom na nariadenie Európskeho parlamentu a Rady (EÚ) 2024/1449 zo 14. mája 2024 o zriadení Nástroja na podporu reforiem a rastu pre západný Balkán[footnoteRef:3], [3:  	Ú. v. EÚ L, 2024/1449, 24.5.2024, ELI: http://data.europa.eu/eli/reg/2024/1449/oj. ] 

–	so zreteľom na závery predsedníctva zo zasadnutia Európskej rady v Solúne, ktoré sa konalo 19. a 20. júna 2003,
–	so zreteľom na vyhlásenia zo samitov EÚ – západný Balkán zo 17. mája 2018 v Sofii a zo 6. mája 2020 v Záhrebe,
–	so zreteľom na svoje uznesenia o zahraničnom zasahovaní do všetkých demokratických procesov v Európskej únii vrátane dezinformácií,
–	so zreteľom na berlínsky proces, ktorý sa začal 28. augusta 2014,
–	so zreteľom na prvú dohodu o zásadách upravujúcich normalizáciu vzťahov medzi vládami Srbska a Kosova z 19. apríla 2013, na dohody z 25. augusta 2015 a na prebiehajúci dialóg o normalizácii vzťahov sprostredkovaný EÚ,
–	so zreteľom na dohodu o voľnom pohybe medzi vládami Srbska a Kosova z 27. augusta 2022 a na dohodu o poznávacích značkách z 23. novembra 2022, ako aj na plán vykonávania dohôd o energetike v rámci dialógu sprostredkovaného EÚ z 21. júna 2022,
–	so zreteľom na oznámenie Komisie z 5. februára 2020 s názvom Posilnený proces pristúpenia – dôveryhodná perspektíva členstva v EÚ pre západný Balkán (COM(2020)0057),
–	so zreteľom na oznámenie Komisie zo 6. októbra 2020 s názvom Hospodársky a investičný plán pre západný Balkán (COM(2020)0641),
–	so zreteľom na oznámenie Komisie z 8. novembra 2023 s názvom Oznámenie o politike rozširovania EÚ za rok 2023 (COM(2023)0690) a na sprievodný pracovný dokument útvarov Komisie s názvom Správa o Srbsku za rok 2023 (SWD(2023)0695),
–	so zreteľom na oznámenie Komisie z 8. novembra 2023 s názvom Nový plán rastu pre západný Balkán (COM(2023)0691),
–	so zreteľom na oznámenie Komisie z 20. marca 2024 o reformách pred rozšírením a o preskúmaní politík (COM(2024)0146),
–	so zreteľom na oznámenie Komisie z 30. októbra 2024 s názvom Oznámenie o politike rozširovania EÚ za rok 2024 (COM(2024)0690) a na sprievodný pracovný dokument útvarov Komisie s názvom Správa o Srbsku za rok 2024 (SWD(2024)0695),
–	so zreteľom na závery Európskej rady z 9. februára 2023 o dialógu medzi Belehradom a Prištinou, ktorý sprostredkovala EÚ,
–	so zreteľom na článok 14 srbskej ústavy o ochrane národnostných menšín,
–	so zreteľom na Rámcový dohovor Rady Európy na ochranu národnostných menšín, ktorý Srbsko ratifikovalo v roku 2001, a Európsku chartu regionálnych alebo menšinových jazykov Rady Európy, ktorú Srbsko ratifikovalo v roku 2006,
–	so zreteľom na závery Európskej rady z 26. a 27. októbra 2023 týkajúce sa Kosova a Srbska,
–	so zreteľom na závery Rady zo 17. decembra 2024 o rozširovaní,
–	so zreteľom na súdny príkaz Európskeho súdu pre ľudské práva z 29. apríla 2025 adresovaný Srbsku, aby prestalo používať zvukové zariadenia na kontrolu davu,
–	so zreteľom na záverečnú správu volebnej pozorovateľskej misie Organizácie pre bezpečnosť a spoluprácu v Európe/Úradu pre demokratické inštitúcie a ľudské práva (OBSE/ODIHR) o predčasných parlamentných a prezidentských voľbách, ktoré sa konali 3. apríla 2022 v Srbsku, ktorá bola uverejnená 19. augusta 2022,
–	so zreteľom na závery Európskej rady z decembra 2006, na závery Rady z marca 2020 a závery predsedníctva Európskej rady z Kodane z 21. a 22. júna 1993, známe aj ako kodanské kritériá,
–	so zreteľom na záverečnú správu volebnej pozorovateľskej misie OBSE/ODIHR, uverejnenú 28. februára 2024, o predčasných parlamentných voľbách, ktoré sa konali 17. decembra 2023 v Srbsku;
–	so zreteľom na memorandum o porozumení medzi Európskou úniou a Srbskou republikou o strategickom partnerstve v oblasti udržateľných surovín, hodnotových reťazcov batérií a elektrických vozidiel podpísané 19. júla 2024,
–	so zreteľom na svoje uznesenie z 29. februára 2024 o prehĺbení integrácie EÚ s ohľadom na budúce rozšírenie[footnoteRef:4], [4:  	Ú. v. EÚ C, C/2024/6746, 26.11.2024, ELI: http://data.europa.eu/eli/C/2024/6746/oj. ] 

–	so zreteľom na svoje predchádzajúce uznesenia o Srbsku, najmä uznesenie z 19. októbra 2023 o nedávnom vývoji v rámci srbsko-kosovského dialógu vrátane situácie v obciach na severe Kosova[footnoteRef:5] a uznesenie z 8. februára 2024 o situácii v Srbsku po voľbách[footnoteRef:6], [5:  	Ú. v. EÚ C, C/2024/2654, 29.4.2024, ELI: http://data.europa.eu/eli/C/2024/2654/oj. ]  [6:  	Ú. v. EÚ C, C/2024/6339, 7.11.2024, ELI: http://data.europa.eu/eli/C/2024/6339/oj.] 

–	zo zreteľom na článok 55 rokovacieho poriadku,
–	so zreteľom na správu Výboru pre zahraničné veci (A10-0072/2025),
A.	keďže rozširovanie je jedným z najúspešnejších nástrojov zahraničnej politiky EÚ a strategickou geopolitickou investíciou do dlhodobého mieru, stability a bezpečnosti na celom kontinente;
B.	keďže podľa kodanských kritérií musia kandidátske krajiny dodržiavať hodnoty Únie, aby do nej mohli vstúpiť;
C.	keďže demokracia a právny štát sú základnými hodnotami, na ktorých je EÚ založená;
D.	keďže v posledných rokoch neustále dochádza k obmedzovaniu politických práv a občianskych slobôd, pričom sa vyvíja tlak na nezávislé médiá a organizácie občianskej spoločnosti;
E.	keďže v štvrtom stanovisku Poradného výboru Rady Európy pre Rámcový dohovor na ochranu národnostných menšín, ktoré bolo prijaté 26. júna 2019, sa kritizuje oneskorenie Srbska pri plnom vykonávaní práv menšín v oblasti vzdelávania;
F.	keďže sloboda náboženského vyznania je základnou európskou hodnotou a základným ľudským právom a Srbsko je preto povinné rešpektovať túto slobodu a zaručiť ju všetkým osobám s pobytom na svojom území v súlade so svojimi medzinárodnými záväzkami a povinnosťami v oblasti ľudských práv;
G.	keďže Srbsko musí v súlade s kapitolou 23 acquis preukázať skutočné zlepšenie účinného vykonávania práv osôb patriacich k národnostným menšinám;
H.	keďže každá kandidátska krajina uchádzajúca sa o rozšírenie sa posudzuje na základe svojich výsledkov, medzi ktorými je rešpektovanie a dôsledné dodržiavanie spoločných európskych práv a hodnôt a zosúladenie so zahraničnou a bezpečnostnou politikou EÚ;
I.	keďže Srbsko neuložilo sankcie voči Rusku v nadväznosti na ruskú agresiu na Ukrajine; keďže miera zosúladenia Srbska so spoločnou zahraničnou a bezpečnostnou politikou (SZBP) od roku 2021 neustále klesá; keďže Srbsko podporuje územnú celistvosť a politickú nezávislosť Ukrajiny, jasne odsúdilo agresiu Ruskej federácie voči Ukrajine a hlasovalo v OSN spolu s EÚ, hoci na Rusko neuvalilo sankcie; keďže miera zosúladenia Srbska so spoločnou zahraničnou a bezpečnostnou politikou klesla z 54 % v roku 2023 na 51 % v roku 2024, zatiaľ čo iné kandidátske krajiny v regióne – Albánsko, Bosna a Hercegovina, Čierna Hora a Severné Macedónsko – dosiahli 100 % zosúladenie;
J.	keďže Srbsko je naďalej hlavným bojiskom na vedenie zahraničných dezinformačných kampaní, najmä zo strany Ruska a Číny, ktoré sa usilujú zavádzať protizápadnú rétoriku; keďže záverečná správa OBSE/ODIHR o predčasných parlamentných voľbách, ktoré sa konali 17. decembra 2023, poukázala na viaceré procedurálne nedostatky, ako aj na používanie ostrej rétoriky a neustále prítomnú zaujatosť v médiách, ktoré vládnucej strane poskytli nevyváženú výhodu; keďže problémy uvedené v záverečnej správe sa musia dôkladne a urýchlene posúdiť; keďže Srbsko prijalo v septembri 2018 v rámci prístupových rokovaní stratégiu boja proti počítačovej kriminalite na roky 2019 – 2023 a príslušné akčné plány; keďže stratégia a príslušné akčné plány neboli po decembri 2023 obnovené; keďže Srbsko sa nezosúladilo s reštriktívnymi opatreniami EÚ v reakcii na kybernetické útoky v rokoch 2023 a 2024;
K.	keďže normalizácia vzťahov medzi Kosovom a Srbskom je predpokladom napredovania oboch krajín smerom k členstvu v EÚ;
L.	keďže pristúpenie k EÚ si nevyhnutne vyžaduje plné zosúladenie s cieľmi zahraničnej politiky Únie;
M.	keďže Srbsko uznáva územnú celistvosť Ukrajiny vrátane Krymského polostrova a Donbasu;
N.	keďže EÚ je hlavným obchodným partnerom Srbska a predstavuje 59,7 % celkového obchodu Srbska;
O.	keďže Rusko využíva svoj vplyv v Srbsku na destabilizáciu susedných zvrchovaných štátov, zasahovanie do ich záležitostí a ich ohrozovanie a na oslabovanie európskej budúcnosti Srbska; keďže ruské propagandistické stanice, ako napríklad RT (predtým Russia Today) a Sputnik, pôsobia v Srbsku bez obmedzenia a majú významný vplyv na vytváranie protiúnijných a protidemokratických naratívov; keďže dezinformácie často vznikajú na základe nepravdivého alebo zavádzajúceho vyhlásenia politickej osobnosti, o ktorom následne informujú štátne médiá a ktoré sa šíri v sociálnych médiách, často so zámerom oslabiť politických oponentov a demokratické zásady;
P.	keďže 8. júna 2024 sa v Belehrade konalo Celosrbské zhromaždenie za účasti vedúcich politických predstaviteľov zo Srbska, z Bosny a Hercegoviny, Čiernej Hory a Kosova pod heslom „Jeden národ, jedno zhromaždenie“;
Záväzok v súvislosti s pristúpením k EÚ
1.	berie na vedomie odhodlanie Srbska získať členstvo v EÚ, ktoré vyhlásilo za svoj strategický cieľ, a jeho ambíciu dosiahnuť do konca roka 2026 úplný súlad s acquis Únie; naliehavo vyzýva Srbsko na urýchlené a rázne vykonanie zásadných reforiem, najmä v rámci bloku 1, aby bol tento veľmi ambiciózny záväzok vnímaný ako realistický, skutočný a zmysluplný; zdôrazňuje, že Srbsko musí seriózne a kategoricky preukázať, že sa strategicky orientuje na EÚ, a to tým, že prejaví silnú politickú vôľu a dôslednosť pri vykonávaní reforiem súvisiacich s EÚ a bude objektívne a jasne komunikovať so svojimi občanmi o EÚ, európskej ceste Srbska a požadovaných reformách;
2.	pripomína strategický význam západného Balkánu v súčasnom geopolitickom kontexte a pre bezpečnosť a stabilitu EÚ ako celok; zdôrazňuje, že krajina má vzhľadom na svoju geopolitickú polohu priamy vplyv na celkovú stabilitu regiónu; odsudzuje preto pokusy Srbska o vytvorenie sféry vplyvu, ktorá by narúšala zvrchovanosť susedných krajín;
3.	berie na vedomie dobrú úroveň prípravy Srbska v súvislosti s makroekonomickou stabilitou a fiškálnou disciplínou a konštatovanie Komisie, že blok 3 je z technického hľadiska pripravený, takže rokovania sa môžu začať, so znepokojením však konštatuje, že pri plnení kritérií na dosiahnutie členstva v EÚ vo všetkých rokovacích kapitolách nastal len obmedzený, resp. žiadny celkový pokrok, pričom nedostatky sa týkajú predovšetkým kritických oblastí, ako je právny štát, sloboda médií, reforma verejnej správy a zosúladenie s politikami EÚ, najmä so zahraničnou politikou EÚ;
4.	vyjadruje poľutovanie nad tým, že v prípade kapitoly 31 sa nedosiahol žiadny významný pokrok, pretože spôsob, akým Srbsko zabezpečuje súlad so zahraničnopolitickými pozíciami EÚ, sa do veľkej miery nezmenil, najmä v dôsledku úzkych vzťahov Srbska s Ruskom; pripomína, že Srbsko zostáva dôležitou výnimkou na západnom Balkáne, pokiaľ ide o zosúlaďovanie so SZBP; vyzýva Srbsko, aby tento trend zvrátilo a preukázalo pozitívne kroky smerom k zabezpečeniu úplného súladu; konštatuje, že miera dodržiavania vyhlásení a deklarácií EÚ zo strany Srbska sa zvyšuje, no stále je len 61 %; víta pokračujúcu aktívnu účasť Srbska na vojenských misiách a operáciách krízového riadenia EÚ a jeho pozitívny prínos k nim;
5.	víta humanitárnu pomoc, ktorú Srbsko poskytuje Ukrajine, a berie na vedomie predaj munície Ukrajine v hodnote 800 miliónov EUR v rámci vzájomne výhodnej dohody; konštatuje, že Srbsko sa zosúladilo s niektorými pozíciami EÚ v súvislosti s ruskou útočnou vojnou proti Ukrajine; vyjadruje však poľutovanie nad tým, že Srbsko sa stále nezosúladilo s reštriktívnymi opatreniami EÚ voči Rusku; vyzýva EÚ, aby prehodnotila rozsah finančnej pomoci, ktorú poskytuje Srbsku, v prípade, že Srbsko bude naďalej podporovať protidemokratické ideológie a nezabezpečí súlad s reštriktívnymi opatreniami EÚ a SZBP; vyzýva Srbsko, aby rýchlo zabezpečilo systematické a bezodkladné zosúlaďovanie s reštriktívnymi opatreniami EÚ a jej všeobecnou politikou voči Rusku a Bielorusku;
6.	zdôrazňuje význam uvalenia sankcií na Rusko v záujme bezpečnosti celej Európy; vyjadruje poľutovanie nad pretrvávajúcimi úzkymi vzťahmi Srbska s Ruskom, čo vyvoláva obavy o jeho strategickú orientáciu; opätovne vyzýva srbské orgány, aby zvýšili transparentnosť, pokiaľ ide o úlohu a činnosti tzv. rusko-srbského humanitárneho centra v Niši, a aby okamžite ukončili všetku vojenskú spoluprácu s Ruskom; berie na vedomie rozhodnutie Srbska podporiť rezolúciu OSN, ktorá odsudzuje agresiu Ruska voči Ukrajine tri roky po komplexnej vojenskej invázii; vyjadruje poľutovanie nad tým, že prezident Vučič okamžite ústne odvolal hlasovanie Srbska v OSN a označil ho za „chybu“; domnieva sa, že udržiavanie privilegovaných vzťahov s kremeľským režimom neoslabuje len dôveryhodnosť Srbska ako kandidátskej krajiny, ale aj dôveru jeho európskych partnerov a budúcnosť vzťahov EÚ a Srbska;
7.	vyjadruje poľutovanie nad pokračujúcim poklesom podpory verejnosti v prospech členstva Srbska v EÚ a rastúcou podporou Putinovho režimu, ktorá je výsledkom dlhodobej protiúnijnej a proruskej rétoriky zo strany vládou kontrolovaných médií, ako aj niektorých vládnych predstaviteľov; vyzýva srbské orgány, aby posilnili otvorenú diskusiu o pristúpení k EÚ založenú na faktoch;
8.	odsudzuje pokračujúce šírenie dezinformácií, a to aj o útočnej vojne Ruska proti Ukrajine; odsudzuje vedľajšie účinky týchto opatrení v iných krajinách regiónu; vyzýva srbské orgány, aby bojovali proti dezinformáciám, a vyzýva EÚ, aby posilnila spoluprácu so Srbskom s cieľom posilniť odolnosť demokracie a bojovať proti hybridným hrozbám;
9.	berie na vedomie napredovanie Srbska pri dosahovaní súladu s vízovou politikou EÚ a vyzýva, aby bol tento súlad úplný, najmä v súvislosti s tými tretími krajinami, ktoré predstavujú pre EÚ bezpečnostnú hrozbu, a to aj v podobe kybernetických útokov; víta dohodu o operačnej spolupráci v oblasti riadenia hraníc s agentúrou Frontex, ktorú 25. júna 2024 podpísali EÚ a Srbsko, s dôrazom na potrebu konať v súlade so základnými právami a medzinárodnými normami;
10.	pripomína, že celkové tempo prístupových rokovaní by malo závisieť od hmatateľného pokroku v oblasti základných práv, právneho štátu a odhodlania presadzovať spoločné európske práva a hodnoty, ako aj od dialóg medzi Belehradom a Prištinou, ktorý sa má viesť v dobrej viere tak, aby jeho výsledkom bola právne záväzná dohoda založená na vzájomnom uznávaní, ako aj súlad so SZBP EÚ; opakuje svoju pozíciu, že prístupové rokovania so Srbskom by mali napredovať len vtedy, ak krajina pristúpi k sankciám EÚ voči Rusku a dosiahne významný pokrok v reformách súvisiacich s EÚ, najmä v oblasti základných hodnôt;
11.	opätovne vyjadruje znepokojenie nad ústupčivým prístupom Komisie k Srbsku v súvislosti so zhoršovaním situácie v oblasti právneho štátu, demokracie a základných práv v Srbsku trvajúcim už vyše roka, ako aj jeho destabilizujúcim vplyvom na celý región; naliehavo vyzýva Komisiu, aby voči Srbsku používala jasnejší jazyk, a to aj na najvyššej úrovni, a aby dôsledne riešila závažné nedostatky, nedostatočný pokrok a dokonca zhoršenie situácie, a tak zachovávala základné hodnoty EÚ;
12. 	vyzýva srbskú vládu, aby medzi obyvateľmi Srbska propagovala úlohu a prínosy pristúpenia k EÚ a projektov a reforiem financovaných EÚ;
Demokracia a právny štát
13.	berie na vedomie pretrvávajúce výzvy pri zabezpečovaní nezávislosti súdnictva vrátane neprípustného ovplyvňovania súdnych orgánov a politického nátlaku na ne; vyjadruje znepokojenie nad tým, že sa nezaviedli záruky, ktoré by zabránili politickému zasahovaniu do vymenúvania sudcov a disciplinárnych konaní proti sudcom a prokurátorom; vyzýva Srbsko, aby zabezpečilo, že Vysoká súdna rada, Vysoká prokurátorská rada a vláda a parlament Srbska budú účinne a proaktívne brániť nezávislosť súdnictva a autonómiu prokuratúry;
14.	zdôrazňuje význam prijatia zákona o justičnej akadémii a stanovisko Benátskej komisie a že je potrebné vymenovať sudcov, aby sa znížil počet neobsadených miest a zlepšila celková účinnosť súdneho systému; konštatuje, že pre oneskorenie pri prijímaní tohto zákona sa pozastavili kľúčové reformy súdnictva potrebné na zosúladenie s normami EÚ; vyzýva, aby sa návrh zákona zmenil po transparentných konzultáciách so všetkými zainteresovanými stranami, a tak sa zabezpečila nezávislosť a kontrolné mechanizmy inštitúcie s cieľom prispieť k celkovej nezávislosti súdnictva;
15.	konštatuje, že v boji proti korupcii bol pokrok obmedzený napriek tomu, že bola prijatá nová protikorupčná stratégia na roky 2024 – 2028; vyzýva Srbsko, aby prijalo a začalo realizovať sprievodný akčný plán boja proti korupcii a zaviedlo účinný mechanizmus monitorovania a koordinácie na sledovanie pokroku v súlade s medzinárodnými normami; vyjadruje znepokojenie nad tým, že korupcia je ešte stále bežná v mnohých oblastiach, najmä v súvislosti s projektmi v záujme Srbskej republiky, a že účinné riešenie korupcie, ako aj rázna reakcia trestnej justície na korupciu na najvyššej úrovni si vyžadujú silnú politickú vôľu; konštatuje, že Srbsko sa na indexe vnímania korupcie za rok 2024 umiestnilo na 105. mieste, čo je výrazne pod priemerom EÚ; domnieva sa, že miera korupcie v Srbsku je významnou prekážkou v procese jeho pristúpenia k EÚ; so znepokojením konštatuje, že ani po viacerých rokoch sa nedosiahli žiadne výsledky v prípadoch vysokého verejného záujmu, ako sú dlhoročné prípady Krušik, Jovanjica, Savamala a Belivuk; vyzýva Srbsko, aby posilnilo nezávislosť svojich protikorupčných inštitúcií tým, že zabezpečí ich primerané financovanie a ochranu pred politickým zasahovaním; vyzýva srbskú vládu, aby podpísala Dohovor Organizácie pre hospodársku spoluprácu a rozvoj o boji proti podplácaniu a plne zosúladila svoj právny rámec v oblasti policajnej spolupráce a organizovanej trestnej činnosti s rámcom EÚ;
16.	víta pluralitnejšie zloženie nového parlamentu, ktorý sa vyznačuje širším zastúpením politických strán vrátane strán národnostných menšín; konštatuje, že predčasné voľby a s tým súvisiace prerušenie fungovania vlády a parlamentu bránia v pokroku pri vykonávaní reforiem; berie na vedomie časté organizovanie predčasných volieb, permanentný režim volebných kampaní a dlhé prieťahy pri zostavovaní vlád, ako aj prerušovanú prácu národného parlamentu, okrem iného absenciu hodín otázok kladených vláde, diskusií o správach nezávislých inštitúcií, a častejšie využívanie naliehavých postupov, čo vedie k nedostatočnému parlamentnému legislatívnemu dohľadu a legitimite parlamentu a neprispieva k účinnej demokratickej správe krajiny;
17.	berie na vedomie demisiu predsedu vlády Miloša Vučevića z 28. januára 2025, ktorú potvrdilo Národné zhromaždenie 19. marca 2025, a následné zvolenie novej vlády pod vedením Đura Macuta, ktorá bola vymenovaná 16. apríla 2025; berie na vedomie obnovenie činnosti Národného zhromaždenia 4. marca 2025 po trojmesačnej prestávke a odsudzuje všetky násilné činy, ku ktorým pri tejto príležitosti došlo;
18.	pripomína, že je ochotný podporovať Národné zhromaždenie a jeho členov v demokratických procesoch súvisiacich s európskou cestou Srbska vrátane riadneho fungovania parlamentu v súlade s jeho rokovacím poriadkom, a to pomocou existujúcich nástrojov a iniciatív Európskeho parlamentu na podporu demokracie a podporovaním väčšieho parlamentného dohľadu nad procesom pristúpenia k EÚ a reformami;
19.	s hlbokým znepokojením berie na vedomie záverečnú správu volebnej pozorovateľskej misie OBSE/ODIHR o voľbách v decembri 2023; konštatuje, že Národné zhromaždenie vytvorilo v apríli 2024 pracovnú skupinu na zlepšenie volebného procesu, ale že do konca roka neprijalo žiadne právne opatrenia na zlepšenie volebného procesu; konštatuje, že dvaja z troch zástupcov občianskej spoločnosti vo februári 2025 z pracovnej skupiny odišli; konštatuje, že v prvých mesiacoch roku 2025 boli prijaté kroky na zmenu zákona o jednotnom registri voličov, ale že politické subjekty a predstavitelia občianskej spoločnosti nedosiahli konsenzus o jeho obsahu; vyzýva všetky parlamentné skupiny v Národnom zhromaždení, aby so súhlasom všetkých skupín rozhodli o vykonávaní odporúčaní ODIHR; vyzýva na rovnaké zaobchádzanie so všetkými poslancami parlamentu v rámci činnosti Národného zhromaždenia, dôsledné a účinné uplatňovanie parlamentného kódexu správania a nestranné ukladanie sankcií za porušenia parlamentnej integrity;
20.	je znepokojený čoraz väčšou úlohou zahraničnej manipulácie s informáciami a zahraničného zasahovania, zahraničných kybernetických operácií a zasahovania do demokratických volebných procesov Srbska;
21.	zdôrazňuje zásadný význam zabezpečenia nezávislosti kľúčových inštitúcií vrátane regulačných orgánov pre médiá, ako je Regulačný úrad pre elektronické médiá (REM); vyjadruje poľutovanie nad omeškaním voľby nových členov; vyjadruje poľutovanie nad nezrovnalosťami v procese nominácie; berie na vedomie odstúpenie viacerých uchádzačov z výberového konania vo februári 2025, ktorí svoje rozhodnutie odôvodnili práve týmito nezrovnalosťami; vyjadruje hlboké poľutovanie nad tým, že Regulačný úrad pre elektronické médiá zanedbal svoje právne povinnosti včas dohliadať na priebeh volebnej kampane v roku 2023 v médiách, podávať správy o svojich zisteniach a sankcionovať médiá, ktoré porušili zákon, šírili nenávistné prejavy alebo porušili novinárske normy; so znepokojením berie na vedomie absenciu pluralitných politických názorov v celoštátnych médiách; konštatuje, že REM by mal aktívne podporovať pluralitu médií a transparentnosť, pokiaľ ide o vlastnícke štruktúry médií a nezávislosť od zahraničných subjektov;
22.	berie na vedomie, že REM udelil štyri vnútroštátne frekvencie kanálom, ktoré v minulosti porušovali novinárske normy, vrátane tých, ktoré používali nenávistné prejavy a zavádzali verejnosť, nerešpektovali upozornenia REM, šírili dezinformácie a podporovali naratív Kremľa o ruskej vojne na Ukrajine; vyjadruje hlboké poľutovanie nad tým, že REM nevydal piatu vnútroštátnu licenciu, a žiada, aby bola udelená prostredníctvom transparentného a nestranného procesu bez zbytočného odkladu a v súlade s medzinárodnými normami v oblasti slobody médií ihneď po zvolení novej rady REM; vyzýva srbskú vládu, aby zrušila a opätovne obnovila postup voľby nových členov v súlade so srbskými právnymi predpismi a medzinárodnými normami v oblasti slobody médií;
Základné slobody a ľudské práva
23.	vyjadruje úprimnú sústrasť rodinám 16 obetí, ktoré prišli o život, a tým, ktorí utrpeli zranenia v dôsledku nešťastia 1. novembra 2024, keď sa zrútila časť strechy na železničnej stanici v meste Nový Sad; vyzýva, aby sa v nadväznosti na vyšetrovanie zo strany orgánov začalo riadne a transparentné súdne konanie s cieľom postaviť zodpovedné osoby pred súd; zdôrazňuje potrebu hlbšie preskúmať, do akej miery korupcia viedla k zmierneniu bezpečnostných noriem a prispela k tejto tragédii;
24.	vyjadruje poľutovanie nad oneskorenou reakciou a zodpovednosťou srbských orgánov, pomalým procesom vyšetrovania a nedostatočnou transparentnosťou po tragédii, ktoré sa čiastočne riešili až po rastúcom tlaku verejnosti;
25.	vyjadruje hlboké znepokojenie nad systematickými problémami, na ktoré poukázali študentské demonštrácie a rôzne iné demonštrácie v Srbsku, ako sú napríklad otázky súvisiace s občianskymi slobodami, deľbou moci, korupciou, ochranou životného prostredia, inštitucionálnou a finančnou transparentnosťou, najmä pokiaľ ide o projekty v oblasti infraštruktúry, a zodpovednosťou; vyjadruje poľutovanie nad tým, že vláda premeškala príležitosť splniť požiadavky študentov a občanov, ktorí v dobrej viere študentov podporovali; potvrdzuje, že požiadavky študentov sú v súlade s reformami, ktoré by Srbsko malo uskutočniť na svojej európskej ceste;
26.	zdôrazňuje význam slobody prejavu a zhromažďovania; vyzýva srbské orgány, aby zabezpečili ochranu účastníkov pokojných demonštrácií; berie na vedomie masovú demonštráciu, ktorá sa uskutočnila 15. marca 2025 a bola najväčším hromadným protestom v moderných dejinách Srbska; vyzýva na nestranné vyšetrenie tvrdení, že proti demonštrantom bola použitá nezákonná technológia zvládania davu, čo viacerým z nich spôsobilo zranenia;
27.	vyjadruje poľutovanie nad pokračujúcim násilím páchaným na študentoch vrátane nedávneho incidentu v budove Fakulty telesnej výchovy a športu v Novom Sade, pri ktorom bolo zranených najmenej päť osôb po vtrhnutí polície sprevádzanej dekanom Patrikom Dridom do budovy;
28.	čo najdôraznejšie odsudzuje zneužívanie osobných údajov z verejných registrov ako odvetné opatrenie proti pokojným demonštrantom; vyzýva srbskú prokuratúru, aby vzniesla obvinenia voči všetkým osobám, ktoré fyzicky napadli účastníkov pokojných zhromaždení a podnecovali k násiliu voči nim; vyjadruje hlboké znepokojenie nad každým prejavom násilia; pozorne sleduje vývoj v súvislosti so zatýkaním demonštrantov a súdnym konaním, ktoré sa proti nim začalo; je znepokojený správami, že bezpečnostné služby sa podieľali na zastrašovaní a sledovaní demonštrantov; odsudzuje spôsob vyjadrovania srbských orgánov, ktoré podnecujú k násiliu voči študentom a iným demonštrantom; konštatuje, že študentskí aktivisti čelili právnemu obťažovaniu, zastrašovaniu a neprimeranému použitiu sily zo strany orgánov; vyzýva na dôkladné, nestranné a rýchle vyšetrenie obvinení z násilia voči demonštrantom a z nesprávneho postupu polície počas demonštrácií; naliehavo vyzýva diplomatické misie EÚ a členských štátov, aby naďalej dôsledne monitorovali prebiehajúce súdne konania vo veciach súvisiacich s demonštráciami;
29.	vyjadruje hlboké znepokojenie nad rastúcim politickým a finančným tlakom na učiteľov základných a stredných škôl, ako aj univerzitných profesorov, ktorým odobrali mzdu z dôvodu účasti na kolektívnych akciách na podporu požiadaviek študentov; v tejto súvislosti odsudzuje neprijateľné súdne konania a očierňovaciu mediálnu kampaň vedené proti rektorovi Univerzity v Belehrade;
30. 	je hlboko znepokojený tým, že srbské orgány sa dopúšťajú rozsiahlych nezákonných praktík sledovania aktivistov, novinárov a členov občianskej spoločnosti pomocou špionážneho softvéru, ako sa uvádza v nedávnych správach organizácie Amnesty International a nadácie SHARE; naliehavo vyzýva vládu Srbska, aby okamžite prestala používať pokročilé sledovacie technológie proti aktivistov, novinárom a obhajcom ľudských práv, a vyzýva príslušné štátne orgány, aby dôkladne vyšetrili všetky existujúce prípady nezákonného sledovania a využívania špionážneho softvéru a aby začali príslušné konania proti zodpovedným osobám; v tejto súvislosti vyzýva Európsku komisiu, aby sa týmito incidentmi zaoberala, riešila tieto otázky v spolupráci so srbskými orgánmi, a zdôrazňuje, že ich treba dôkladne vyšetriť;
31.	vyjadruje poľutovanie nad údajným nezákonným odpočúvaním a zadržaním piatich aktivistov z opozičného Hnutia slobodných občanov (PSG) a študenta z organizácie STAV v marci 2025 a nad zatykačmi vydanými na ďalších aktivistov tejto organizácie; odsudzuje zneužívanie tohto prípadu propagandistickými médiami a neodôvodnené predlžovanie väzby; vyzýva srbské orgány, aby z väzby prepustili Mariju Vasičovú, Lazara Diniča, Mladena Cvijetiča, Lada Jovoviča, Srđana Đuriča a Davora Stefanoviča;
32.	odmieta obvinenia, že EÚ a niektoré jej členské štáty boli zapojené do organizácie študentských demonštrácií s cieľom vyvolať tzv. farebnú revolúciu; v tejto súvislosti dôrazne odsudzuje nezákonné zatýkanie a vyhosťovanie občanov EÚ a zverejňovanie osobných údajov občanov EÚ odsúdenými vojnovými zločincami, ako aj nenávistné prejavy proti národnostným menšinám; vyjadruje znepokojenie nad rastúcim počtom prípadov zadržania občanov EÚ na hraniciach Srbska; konštatuje, že naratívy proti EÚ sa prejavujú v klesajúcej podpore integrácie do EÚ v srbskej spoločnosti a v posilňovaní prítomnosti zahraničných autokratických subjektov v krajine;
33.	vyzýva srbské orgány, aby obnovili dôveru občanov v štátne inštitúcie tým, že zabezpečia transparentnosť a zodpovednosť; nabáda všetky politické a sociálne subjekty, aby sa zapojili do inkluzívneho a vecného dialógu zameraného na uskutočnenie reforiem súvisiacich s EÚ;
34.	konštatuje, že sloboda médií v Srbsku sa ešte viac zhoršila, o čom svedčí pokles Srbska na 98. miesto v svetovom rebríčku slobody tlače organizácie Reportéri bez hraníc za rok 2024; naliehavo vyzýva Srbsko, aby zlepšilo a chránilo profesionalitu, rozmanitosť a pluralitu médií a podporovalo kvalitnú investigatívnu žurnalistiku, prostredníctvom dodržiavania novinárskeho kódexu správania najprísnejšie etické novinárske normy a mediálnu gramotnosť; pripomína význam plurality a transparentnosti médií vrátane aspektov týkajúcich sa vlastníctva a štátneho financovania, najmä prostredníctvom intenzívnejšieho zapájania Regulačného úradu pre elektronické médiá (REM); pripomína, že koncentrácia vlastníctva médií môže mať nepriaznivé účinky na slobodu médií a profesionalitu spravodajstva; opätovne potvrdzuje, že v rámci prístupových rokovaní sa Srbsko musí priblížiť EÚ v otázkach strategického významu, ako je boj proti zahraničnej manipulácii s informáciami a zahraničnému zasahovaniu; vyzýva Srbsko, aby zabezpečilo súlad s politikami EÚ na boj proti zahraničnému zasahovaniu a dezinformačným kampaniam, a to zavedením konkrétnych regulačných opatrení v súlade s normami EÚ, ako sú ustanovenia, ktoré sú súčasťou aktu o digitálnych službách[footnoteRef:7] a nariadenia (EÚ) 2024/900 o transparentnosti a cielení politickej reklamy[footnoteRef:8]; podporuje spoluprácu medzi Srbskom, Európskou službou pre vonkajšiu činnosť a Európskym centrom excelentnosti pre boj proti hybridným hrozbám v oblasti boja proti dezinformáciám; očakáva od orgánov, že vyšetria a budú stíhať všetky prípady nenávistných prejavov, očierňujúcich kampaní a strategických žalôb proti novinárom; [7:  	Nariadenie Európskeho parlamentu a Rady (EÚ) 2022/2065 z 19. októbra 2022 o jednotnom trhu s digitálnymi službami a o zmene smernice 2000/31/ES (akt o digitálnych službách) (Ú. v. EÚ L 277, 27.10.2022, s. 1, ELI: http://data.europa.eu/eli/reg/2022/2065/oj).]  [8:  	Nariadenie Európskeho parlamentu a Rady (EÚ) 2024/900 z 13. marca 2024 o transparentnosti a cielení politickej reklamy (Ú. v. EÚ L, 2024/900, 20.3.2024, ELI: http://data.europa.eu/eli/reg/2024/900/oj).] 

35.	vyjadruje hlboké znepokojenie nad hlásenými prípadmi zneužívania, digitálneho sledovania a obťažovania novinárov, aktivistov za ľudské práva a organizácií občianskej spoločnosti, ako bola najnovšie policajná razia 25. februára 2025 v štyroch popredných organizáciách občianskej spoločnosti, údajne v súvislosti so zneužívaním finančných prostriedkov agentúry USA pre medzinárodný rozvoj; dôrazne odsudzuje pretrvávajúce očierňujúce kampane a zastrašovanie občianskej spoločnosti v Srbsku vrátane falošných obvinení zo sprisahania s cieľom zvrhnúť vládu s podporou zo zahraničia;
36.	vyjadruje znepokojenie nad tým, že organizácie občianskej spoločnosti v Srbsku čelia čoraz väčším výzvam vrátane reštriktívnych podmienok, obmedzení financovania, policajných razií a iných foriem zastrašovania zo strany štátnych orgánov; zdôrazňuje význam rámca, ktorý umožňuje miestnym a dynamickým organizáciám občianskej spoločnosti slobodne fungovať a zúčastňovať sa na tvorbe politík vrátane procesov integrácie do EÚ inkluzívnym a zmysluplným spôsobom; vyjadruje poľutovanie nad tým, že Srbsko v súčasnosti nedisponuje rámcom, ktorý umožňuje aktívnym a pluralitným organizáciám občianskej spoločnosti, najmä tým, ktoré sa venujú podpore demokracie a pozorovaniu volieb, slobodne fungovať a zúčastňovať sa na tvorbe politík inkluzívnym a zmysluplným spôsobom; vyjadruje znepokojenie nad nedávnymi raziami v kanceláriách organizácií občianskej spoločnosti; vyzýva na vyšetrenie všetkých útokov a očierňujúcich kampaní zameraných na organizácie občianskej spoločnosti a na zvýšenie transparentnosti verejného financovania;
37.	odsudzuje politický tlak, ktorý je vyvíjaný na univerzity a iné výskumné inštitúcie formou urýchlene prijatého vládneho dekrétu, ktorý je zásahom do akademických slobôd výskumných pracovníkov a znižuje im mzdy; odsudzuje hanobenie profesorov, výskumných pracovníkov a iných akademických pracovníkov v provládnych médiách; vyjadruje poľutovanie nad stále častejším používaním dočasných pracovných zmlúv pre učiteľov a iných štátnych zamestnancov ako politického nástroja na vyvíjanie tlaku a kontroly;
38.	naliehavo vyzýva srbské orgány, aby rozšírili dostupnosť verejnoprávnych vysielacích služieb vo všetkých menšinových jazykoch v celej krajine a zabezpečili rovnaký prístup k médiám pre všetky komunity, a opierali sa pritom o najlepšie postupy z regiónu Vojvodina;
39.	vyjadruje hlboké znepokojenie nad návrhom zákona predloženým srbskému parlamentu 29. novembra 2024, v ktorom sa navrhuje zaviesť zákon o zahraničných agentoch v ruskom štýle; pripomína srbským zákonodarcom, že organizácie občianskej spoločnosti a novinári zohrávajú kľúčovú úlohu v zdravej demokratickej spoločnosti; opakuje, že takéto právne predpisy sú nezlučiteľné s hodnotami EÚ; konštatuje, že viaceré organizácie občianskej spoločnosti vo februári 2025 pozastavili spoluprácu so zákonodarnou a s výkonnou zložkou vlády;
40.	vyjadruje hlboké znepokojenie nad čoraz väčším politickým zasahovaním do ochrany kultúrneho dedičstva v Srbsku vrátane odnímania chráneného štatútu kultúrnym pamiatkam a nerešpektovania právnych postupov upravujúcich ich ochranu, ako v prípade modernistického komplexu Generalštab;
41.	vyzýva Srbsko, aby bojovalo proti dezinformáciám, okrem iného manipulatívnym naratívom proti EÚ, a aby najmä ukončilo vlastné štátom sponzorované dezinformačné kampane; odsudzuje otvorenie kancelárie RT v Belehrade, spustenie internetovej spravodajskej služby RT v srbčine a pokračujúcu prevádzku ruskej internetovej spravodajskej služby Sputnik Srbija, ktorá sa využíva na šírenie proruských naratívov a dezinformácií v regióne západného Balkánu; naliehavo vyzýva srbské orgány, aby bojovali proti hybridným hrozbám a aby zabezpečili úplný súlad s rozhodnutím Rady o pozastavení vysielacích činností spoločností Sputnik a RT; je hlboko znepokojený šírením dezinformácií o ruskej agresii voči Ukrajine; vyzýva Srbsko a Komisiu, aby posilnili infraštruktúru na boj proti dezinformáciám a iným hybridným hrozbám; odsudzuje rastúci vplyv štátom sponzorovaných dezinformácií v Srbsku zo strany Ruska a Číny vrátane šírenia naratívov proti EÚ a protidemokratických naratívov;
42.	berie na vedomie prijatie národnej stratégie pre rovnosť a stratégie pre prevenciu a ochranu pred diskrimináciou a vyzýva na ich úplné vykonávanie a ďalšie zosúladenie s európskymi normami; naliehavo vyzýva srbské orgány, aby sa zaoberali odporúčaniami Skupiny expertov pre opatrenia na boj proti násiliu na ženách a domácemu násiliu (GREVIO) s cieľom zlepšiť dodržiavanie Istanbulského dohovoru, ktorý Srbsko ratifikovalo; so znepokojením berie na vedomie dočasné pozastavenie uplatňovania zákona o rodovej rovnosti Ústavným súdom; vyjadruje znepokojenie nad pretrvávajúcim nedostatkom primeranej podpory pre organizácie presadzujúce práva žien a rodovú rovnosť;
43.	vyjadruje hlboké poľutovanie nad poklesom demografickej krivky v Srbsku, ktorý zhoršuje záporná miera čistej migrácie v dôsledku hospodárskych ťažkostí a politického prenasledovania; zdôrazňuje, že sú to najmä mladí, vzdelaní a produktívni ľudia, ktorí sú nútení opustiť krajinu, ale aj tí, ktorí sú pod tlakom a v ohrození pre svoje politické názory, vrátane Dijany Hrkovej, matky jednej z obetí tragédie na železničnej stanici v Novom Sade, ktorá sa obáva o svoju bezpečnosť po tom, čo je vystavovaná tlaku zo strany prívržencov SNS;
44. 	zdôrazňuje, že srbské orgány musia prijať konkrétne opatrenia na dodržiavanie a posilňovanie rešpektovania práv dieťaťa v krajine, a to aj ratifikáciou tretieho Opčného protokolu k Dohovoru OSN o právach dieťaťa, prijatím národného akčného plánu pre práva dieťaťa, prijatím novej stratégie na boj proti násiliu páchaného na deťoch vzhľadom na skončenie platnosti predchádzajúceho rámca a vytvorením národného rámca pre ochranu detí pred zneužívaním a zanedbávaním;
45.	víta skutočnosť, že sprievod Belehrad Pride 2024, doteraz najväčší v Srbsku, prebehol pokojne, hoci pod ochranou a prísnym dohľadom polície;
46.	zdôrazňuje potrebu pevného záväzku chrániť práva národnostných menšín, zabezpečiť ich plné zastúpenie na všetkých úrovniach riadenia, zachovať ich kultúrnu identitu používaním ich príslušných jazykov a plnením ich potrieb v oblasti vzdelávania, slobodu prejavu a prístup k informáciám a aktívne vyšetrovať trestné činy motivované nenávisťou ako nenahraditeľnú súčasť spoločných európskych hodnôt; vyjadruje poľutovanie nad tým, že takmer všetky národnostné menšiny sú chránené len formálne; vyjadruje znepokojenie nad tým, že národnostné menšiny, ktoré sú pod kontrolou vlády, sú v praxi zastupované pro forma; vyzýva Srbsko, aby chránilo a propagovalo kultúrne dedičstvo a tradície svojich národnostných menšín, najmä aby vytvorilo pozitívnu atmosféru pre vzdelávanie v menšinových jazykoch, a to aj zabezpečením dostatočného počtu učiteľov, učebníc a ďalších materiálov, a vyjadruje poľutovanie nad porušovaním práv menšín v tejto oblasti; vyzýva Srbsko, aby sa zdržalo zneužívania národnej identity národnostných menšín, ktoré spôsobuje rozkol v týchto komunitách, a dôrazne odsudzuje zaznamenané prípady nenávistných prejavov voči niektorým z nich; berie na vedomie značné oneskorenie pri vypracúvaní nového akčného plánu výkonu práv národnostných menšín a zdôrazňuje, že je naliehavo potrebné, aby Srbsko tento plán urýchlene dokončilo a začalo ho realizovať; zdôrazňuje, že je potrebné, aby nový akčný plán v plnej miere zohľadňoval zistenia a odporúčania Poradného výboru pre Rámcový dohovor na ochranu národnostných menšín;
47.	vyjadruje znepokojenie nad výrazným poklesom počtu obyvateľov niektorých menšinových skupín vrátane bulharskej menšiny; vyzýva Srbsko, aby zabezpečilo, že menšinové skupiny budú mať právo používať svoje typické mená a typický jazyk vrátane žien patriacich k bulharskej menšine; so znepokojením konštatuje, že do bulharčiny neboli preložené všetky školské učebnice; vyzýva srbskú vládu, aby chorvátskej menšine v Srbsku zabezpečila rovnaké práva, aké má srbská menšina v Chorvátsku, najmä pokiaľ ide o ich vzájomné zastúpenie na všetkých úrovniach riadenia vrátane regionálnej a miestnej úrovne; opätovne vyjadruje znepokojenie nad reštriktívnym a svojvoľným presadzovaním zákona o trvalom a prechodnom pobyte v súvislosti s tzv. pasivizáciou (deaktiváciou) adries tisícov Albáncov na juhu Srbska; poukazuje na situáciu rumunskej pravoslávnej cirkvi v Srbsku, ktorá nie je štátom oficiálne uznaná ako tradičná cirkev;
48.	vyjadruje poľutovanie nad pokusmi srbských orgánov oslabiť národnú identitu komunít v krajine; v tejto súvislosti vyjadruje znepokojenie nad propagáciou naratívov, ako je tzv. šopský národ, ktorých cieľom je vymazať existenciu bulharskej komunity a poprieť jeho historické korene a kultúrne dedičstvo; vyjadruje poľutovanie nad prehliadkami, ktoré srbské orgány vykonali v kultúrnom centre v Bosilegrade, a nad začatím predsúdneho konania proti aktivistom z mimovládnych organizácií z dôvodu etnicky motivovanej nenávisti;
49.	vyzýva Srbsko, aby sa zdržalo prekrúcania historických udalostí, ako je napríklad naratív o tzv. masakri v Surdulici, ktoré slúži len na rozdelenie spoločnosti a šírenie nenávisti voči menšinám a susedným krajinám, čo je nezlučiteľné s členstvom v EÚ;
Zmierenie a dobré susedské vzťahy
50.	opätovne pripomína, že dobré susedské vzťahy a regionálna spolupráca sú naďalej základnými prvkami procesu rozširovania; vyzýva Srbsko, aby prestalo obmedzovať vstup regionálnych aktivistov občianskej spoločnosti a umelcov, keďže takéto praktiky oslabujú regionálny dialóg a spoluprácu; okrem toho opätovne potvrdzuje význam stability krajín juhovýchodnej Európy a ich odolnosti voči zahraničnému zasahovaniu do vnútorných demokratických procesov; zdôrazňuje, že je dôležité, aby Srbsko rozvíjalo dobré susedské vzťahy, vykonávalo dvojstranné dohody a vyriešilo doposiaľ neuzavreté bilaterálne otázky so svojimi susedmi; berie na vedomie účasť Srbska na regionálnych iniciatívach a jeho aktívne zapojenie do Plánu rastu pre západný Balkán a spoločného regionálneho trhu; zdôrazňuje skutočnosť, že dodržiavanie práv národnostných menšín je nevyhnutnou podmienkou napredovania Srbska na jeho európskej ceste;
51.	požaduje historické zmierenie a prekonanie diskriminácie a predsudkov z minulosti; vyjadruje poľutovanie nad nedávnymi štvavými prejavmi vlády zameranými na susedné štáty, ktoré nepodporili otvorenie bloku 3 so Srbskom;
52.	znovu pripomína, že Srbsko musí prestať ovplyvňovať domácu politiku svojich susedných krajín na západnom Balkáne, a to aj pokiaľ ide o protiústavné oslavy Dňa Republiky srbskej v Bosne a Hercegovine a spochybňovanie rozhodnutí súdov Bosny a Hercegoviny;
53.	naliehavo vyzýva Srbsko, aby zintenzívnilo úsilie o zmierenie a hľadalo riešenia sporov z minulosti, najmä v súvislosti s nezvestnými osobami, ktorých je 1 782 v Chorvátsku, 7 608 v Bosne a Hercegovine a 1 595 v Kosove; vyzýva srbské orgány, aby dosiahli spravodlivosť pre obete uznaním a dodržiavaním súdnych rozsudkov vo veci vojnových zločinov, bojov proti beztrestnosti za vojnové zločiny, vyšetrovaním prípadov nezvestných osôb, skúmaním hrobov a podporou domácich prokurátorov pri stíhaní páchateľov, čo si vyžaduje spoluprácu aj s ďalšími stranami; dôrazne odsudzuje rozsiahle verejné popieranie medzinárodných rozsudkov za vojnové zločiny vrátane popierania genocídy v Srebrenici;
54.	vyzýva justičné orgány v Srbsku, aby zabezpečili dodržiavanie noriem spravodlivého súdneho konania a poskytli zadosťučinenie obetiam všetkých vojnových zločinov; žiada, aby sa popieranie vojnových zločinov a oslavovanie vojnových zločincov zahrnuli do Trestného zákona s cieľom stíhať akúkoľvek formu popierania vojnových zločinov stanovenú rozsudkami Medzinárodného trestného tribunálu pre bývalú Juhosláviu a Medzinárodného súdneho dvora;
55.	opätovne vyjadruje podporu iniciatíve na zriadenie regionálnej komisie pre zistenie faktov o vojnových zločinoch a iných prípadoch závažného porušovania ľudských práv spáchaných na území bývalej Juhoslávie (RECOM);
56.	pripomína svoje stanovisko k významu otvorenia a zverejnenia vojnových archívov a opätovne vyzýva na otvorenie archívov bývalej Juhoslávie, a najmä na sprístupnenie spisov bývalej juhoslovanskej tajnej služby (UDBA) a kontrarozviedky Juhoslovanskej ľudovej armády (KOS) a na vrátenie spisov príslušným vládam, ak o to požiadajú;
57.	opätovne zdôrazňuje, že plne podporuje dialóg, ktorý sprostredkúva EÚ, a víta vymenovanie Petra Sørensena za osobitného zástupcu EÚ pre dialóg medzi Belehradom a Prištinou;
58.	opätovne zdôrazňuje význam konštruktívnej angažovanosti srbských a kosovských orgánov v záujme dosiahnutia komplexnej právne záväznej dohody o normalizácii na základe vzájomného uznania a v súlade s medzinárodným právom; vyzýva Kosovo aj Srbsko, aby vykonávali Bruselskú a Ochridskú dohodu vrátane zriadenia združenia/spoločenstva obcí so srbskou väčšinou a aby Srbsko prestalo namietať proti členstvu Kosova v regionálnych a medzinárodných organizáciách a nedopúšťalo sa jednostranných krokov, ktoré by mohli oslabiť vedenie dialógu;
59.	očakáva, že Kosovo a Srbsko budú v plnej miere spolupracovať a prijmú všetky potrebné opatrenia, aby zadržali páchateľov teroristického útoku v obci Banjska v roku 2023 a urýchlene ich postavili pred súd; vyjadruje poľutovanie nad tým, že Srbsko doteraz nestíhalo vinníkov, najmä Milana Radoičića, podpredsedu strany Srpska Lista; opakuje, že páchatelia teroristického útoku v meste Zubin Potok musia byť takisto vzatí na zodpovednosť a bezodkladne postavení pred súd;
60.	vyzýva podpredsedníčku Komisie/vysokú predstaviteľku Únie pre zahraničné veci a bezpečnostnú politiku a Komisiu, aby sa proaktívnejšie zapojili do vedenia dialógu; vyzýva na posilnenie úlohy Európskeho parlamentu pri uľahčovaní dialógu prostredníctvom pravidelných zasadnutí Spoločného parlamentného zhromaždenia;
Sociálne a hospodárske reformy
61.	víta stabilný pokrok Srbska pri budovaní fungujúceho trhového hospodárstva s pozitívnym rastom HDP a zvýšenými zahraničnými investíciami do niektorých odvetví; berie na vedomie skutočnosť, že Srbsko prvýkrát v histórii získalo ratingové hodnotenie investičného stupňa; zdôrazňuje skutočnosť, že EÚ je hlavným obchodným partnerom Srbska, najväčším zdrojom priamych zahraničných investícií a zďaleka najväčším darcom; opätovne pripomína, že finančná pomoc, ktorá je pre Srbsko veľmi prospešná, je podmienená posilnením demokratických zásad a zosúladením so SZBP a ostatnými politikami EÚ; opätovne zdôrazňuje, že sú potrebné zásadnejšie reformy na trhu práce, vo vzdelávaní a verejnej správe, a to aj s cieľom riešiť sociálne nerovnosti; vyjadruje znepokojenie nad rozsahom a pôsobnosťou zadávaných medzivládnych zákaziek, ktoré sú vyňaté zo súčasného legislatívneho rámca pre verejné obstarávanie; vyjadruje však poľutovanie nad skutočnosťou, že verejný dlh vyjadrený ako percentuálny podiel HDP zostáva výrazne nad východoeurópskym priemerom;
62.	je znepokojený investíciami Ruska a Číny v Srbsku a ich rastúcim vplyvom na politické a hospodárske procesy v regióne;
63.	vyzýva Srbsko, aby zintenzívnilo úsilie a zvýšilo investície do sociálno-ekonomického rozvoja svojich pohraničných regiónov s cieľom zaoberať sa vyľudňovaním a zabezpečiť, aby obyvatelia mali prístup k základným službám vrátane pracovných príležitostí, zdravotnej starostlivosti a vzdelávania; zdôrazňuje potenciál programov cezhraničnej spolupráce v rámci nástroja IPA III ako kľúčového nástroja na podporu dlhodobého udržateľného regionálneho rastu;
64.	víta aktívne zapojenie Srbska do vykonávania nového plánu rastu pre západný Balkán; berie na vedomie skutočnosť, že Srbsko prijalo 3. októbra 2024 svoj program reforiem; domnieva sa, že využitie príležitostí plánu rastu by ešte viac posilnilo srbské hospodárstvo, ktoré za posledné tri roky dostávalo finančnú a technickú pomoc v rámci nástroja IPA III vo výške viac ako 586 miliónov EUR; domnieva sa, že financovanie EÚ by malo lepšie podporovať demokratické reformy v krajine; v tejto súvislosti vyzýva, aby sa príslušné financovanie EÚ vrátane prostriedkov z plánu rastu pre západný Balkán preprogramovalo tak, aby sa nasmerovalo viac finančných prostriedkov na podporu reforiem súdnictva a protikorupčných opatrení, ako aj nezávislých médií a organizácií občianskej spoločnosti s cieľom podporiť ich dôležitú prácu, najmä vzhľadom na vákuum, ktoré vzniklo odchodom darcov z USA; okrem toho vyzýva EÚ a krajiny západného Balkánu, aby vytvorili rámec pre plodnú spoluprácu medzi Európskou prokuratúrou (EPPO) a jej partnermi zo západného Balkánu s cieľom zabezpečiť, aby Európska prokuratúra mohla účinne vykonávať svoje právomoci v oblasti IPA III a Nástroja pre západný Balkán v prijímajúcich krajinách; naliehavo vyzýva srbské orgány, aby zintenzívnili úsilie o jasné informovanie občanov o prínosoch financovania EÚ a zlepšili ich viditeľnosť;
65.	vyjadruje poľutovanie nad nedostatkom verejných konzultácií počas prijímania srbského programu reforiem; vyzýva na účinnejší dohľad nad programami a projektmi financovania EÚ;
66.	zasadzuje sa za intenzívnejšiu regionálnu spoluprácu medzi krajinami západného Balkánu s cieľom vymieňať si najlepšie postupy a vypracovať spoločné stratégie boja proti dezinformáciám a zahraničnému zasahovaniu; zdôrazňuje úlohu EÚ pri uľahčovaní tohto úsilia o spoluprácu; vyzýva na pokračovanie a ďalšie posilnenie regionálneho programu kybernetickej bezpečnosti v rámci IPA;
67.	uznáva dôležitú úlohu srbskej podnikateľskej komunity pri presadzovaní hospodárskej konvergencie s EÚ, a to aj prostredníctvom príležitostí, ktoré ponúka plán rastu pre západný Balkán ako udržateľná alternatíva k ruským a čínskym investíciám v krajine, a pri jeho realizácii; víta príspevok podnikateľskej komunity k rozvoju sociálno-ekonomických vzťahov na západnom Balkáne;
68.	berie na vedomie úsilie srbskej podnikateľskej komunity pri presadzovaní vstupu západného Balkánu na jednotný trh EÚ ako konkrétny krok smerom k plnému členstvu v EÚ; vyzýva na jasné, merateľné opatrenia a presne vymedzené úlohy a zodpovednosti pri vykonávaní akčného plánu pre spoločný regionálny trh, ktorý je kľúčovou hnacou silou úspešného vstupu regiónu na jednotný trh EÚ;
Energetika, životné prostredie, udržateľný rozvoj a prepojenosť
69.	vyzýva Srbsko, aby zvýšilo úsilie o transpozíciu príslušného acquis v oblasti životného prostredia a klímy a zabezpečilo náležité uplatňovanie noriem v oblasti ochrany životného prostredia, a to aj výrazným posilnením svojich administratívnych a technických kapacít na všetkých úrovniach verejnej správy, najmä v oblasti odpadového hospodárstva a pri prijatí programu pre adaptáciu na zmenu klímy a národného energetického a klimatického plánu; naliehavo vyzýva srbské orgány, aby zlepšili transparentnosť a posudzovanie vplyvu všetkých investícií na životné prostredie vrátane čínskych a ruských investícií;
70.	opätovne vyjadruje poľutovanie nad nečinnosťou v súvislosti so znečistením rieky Dragovištica v dôsledku banskej ťažby v regióne a nad škodlivým vplyvom na zdravie miestneho obyvateľstva a životné prostredie;
71.	vyzýva Srbsko, aby zvýšilo úsilie o dekarbonizáciu svojho energetického systému a umožnilo účinné presadzovanie predpisov týkajúcich sa znižovania znečisťujúcich látok v súvislosti s tepelnými elektrárňami;
72.	zdôrazňuje potrebu ďalšieho pokroku v cezhraničnej spolupráci so susednými krajinami, najmä pokiaľ ide o cezhraničnú cestnú infraštruktúru; vyzýva Srbsko, aby začalo vykonávať činnosti uvedené v memorande o porozumení na podporu spolupráce s Bulharskom v oblasti ochrany životného prostredia;
73.	berie na vedomie memorandum o porozumení medzi EÚ a Srbskom, ktorým sa zavádza strategické partnerstvo v oblasti udržateľných surovín, hodnotových reťazcov batérií a elektrických vozidiel so zreteľom na európsku energetickú transformáciu a v súlade s najvyššími environmentálnymi štandardmi; pripomína, že v centre každého takéhoto strategického partnerstva by mal byť dialóg s dotknutým obyvateľstvom, vedeckou obcou a občianskou spoločnosťou;
74.	víta dohodu dosiahnutú na samite EÚ – západný Balkán v Tirane o znížení nákladov na roaming; v tejto súvislosti vyzýva orgány, súkromné subjekty a všetky zainteresované strany, aby uľahčili splnenie dohodnutých cieľov na dosiahnutie výrazného zníženia roamingových poplatkov za dáta a ďalších poplatkov medzi západným Balkánom a EÚ, a tak sa ceny do roku 2027 dostali približne na úroveň domácich cien; víta začatie prvej fázy realizácie plánu na zníženie roamingových nákladov medzi západným Balkánom a EÚ;
75.	opätovne zdôrazňuje, že je dôležité, aby Srbsko naďalej diverzifikovalo svoje dodávky energie, a tak sa dokázalo vymaniť spod závislosti od Ruska; berie na vedomie sankcie uložené Spojenými štátmi voči spoločnosti Naftna Industrija Srbije (NIS), dcérskej spoločnosti ruského Gazpromu; víta dokončenie plynovodného prepojenia medzi Srbskom a Bulharskom (IBS) v decembri 2023; vyjadruje poľutovanie nad oddialením spustenia komerčnej prevádzky IBS; vyzýva na urýchlené dokončenie procesu udeľovania povolení, aby sa zabezpečila jeho plná funkčnosť v súlade s acquis Energetického spoločenstva; konštatuje, že Srbsko prijíma kroky na zavedenie uhlíkovej dane do roku 2027, čo je jeden z krokov k zosúladeniu so systémom EÚ na obchodovanie s emisiami;
76.	konštatuje, že sa otvorili všetky kapitoly v bloku 4 týkajúcom sa zelenej agendy a udržateľnej prepojenosti; berie na vedomie prijatie zákona o posudzovaní vplyvov na životné prostredie ako pozitívny krok smerom k ochrane životného prostredia v Srbsku, pričom vyjadruje poľutovanie nad tým, že nový zákon nie je v plnom súlade s príslušnou smernicou EÚ 2014/52/EÚ[footnoteRef:9], keďže stále ponecháva možnosť, aby sa významné projekty realizovali bez komplexnej environmentálnej kontroly; opätovne zdôrazňuje potrebu vymedziť a dôsledne spravovať chránené územia, najmä územia označené ako významné vtáčie územia; žiada, aby sa osobitná pozornosť venovala kritickým lokalitám, ktoré si vyžadujú zlepšenie presadzovania právnych predpisov proti pytliactvu; [9:  	Smernica Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie (Ú. v. EÚ L 124, 25.4.2014, s. 1, ELI: http://data.europa.eu/eli/dir/2014/52/oj).] 

°
°	°
77.	poveruje svoju predsedníčku, aby postúpila toto uznesenie predsedovi Európskej rady, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov a prezidentovi, vláde a Národnému zhromaždeniu Srbska.

